**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.04.2025, ora 08:00 – 13.04.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.04.2025, ora 07:00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Crișuri și bazinul superior al Mureșului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul şi peste mediile lunare) pe râurile din bazinele hidrografice: Moldova, bazinul superior şi mijlociu al Bistriței şi mai mici (sub 30% din mediile lunare) pe râurile din bazinele hidrografice: Someșul Mic, Crasna, Barcău, Crișuri, Arieș, Bega Veche, Timiş, Bârzava, Moravița, Caraș, Nera, Vedea, Argeș, Bârlad, pe afluenții Prutului și pe unii afluenți mici din bazinul inferior al Jiului și din bazinul superior al Oltului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri și Mureș, unde vor fi în scădere.

Se pot înregistra creșteri de niveluri și debite, pe unele râuri din zonele de munte, mai ales din nordul şi centrul țării, datorită cedării apei din stratul de zăpadă și propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 12 – 13.04.2025 a fost în scădere, având valoarea de 6800 m3/s**, sub media lunii aprilie (7900 m3/s).

În aval de Porțile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (6500 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 12.04.2025, ora 09:00 –13.04.2025, ora 06:00**

**ÎN ŢARĂ**

Valorile termice diurne au crescut ușor față de ziua precedentă în majoritatea zonelor, însă s-au menținut sub mediile climatologice specifice perioadei în cea mai mare parte a țării. Cerul a avut înnorări temporare și izolat a plouat slab în Moldova și Muntenia, iar la munte pe arii restrânse au predominat ninsorile. Vântul a suflat slab și moderat, temporar cu intensificări în zona montană înaltă unde rafalele au depășit 80 km/h și a fost viscol, dar și în Dobrogea cu viteze de 45...55 km/h. Este strat de zăpadă la munte, unde la ora 21 măsura - în platformele stațiilor meteo - până la 116 cm în Munții Călimani. Temperaturile maxime s-au încadrat între 4 grade la Întorsura Buzăului și 20 de grade la Drobeta-Turnu Severin, iar la ora 6 se înregistrau valori termice cuprinse între -3 grade la Vărădia de Mureș și Câmpeni și 9 grade la Șiria. Dimineața și noaptea izolat s-a format ceață, iar pe alocuri în nord, centru și est a fost brumă.

*Observație: de ieri dimineață de la ora 6.00 a fost emis 1 mesaj de atenționare cod galben pentru fenomene meteorologice periculoase imediate de SRPV Timișoara.*

**LA BUCUREŞTI**

Valorile termice diurne au crescut ușor, astfel că temperatura maximă a fost de 14 grade la Afumați și Băneasa și 15 grade la Filaret. Cerul a avut înnorări temporare, iar vântul a suflat slab până la moderat. La ora 6.00 se înregistrau 4 grade la Băneasa și 6 grade la Afumați și Filaret.

**3. Prognoza meteorologică în intervalul 13.04.2025, ora 09:00 –14.04.2025, ora 09:00**

**ÎN ŢARĂ**

Vremea va fi predominant frumoasă și se va încălzi. Cerul va fi variabil, cu înnorări și izolat ploi slabe, ziua în sudul și sud-estul țării, iar noaptea în jumătatea de vest a teritoriului. Vântul va sufla slab și moderat, cu ușoare intensificări în timpul nopții în Banat și Moldova. Temperaturile maxime se vor încadra între 10 și 21 de grade, iar cele minime între 0 și 12 grade, cu valori mai scăzute în estul Transilvaniei. Pe alocuri va fi brumă și îngheț la sol, dimineața în nordul, centrul și estul țării, iar noaptea în special în depresiuni. Izolat va fi ceață.

**LA BUCUREŞTI**

Vremea va fi frumoasă și se va încălzi. Cerul va fi variabil, iar vântul va sufla slab până la moderat. Temperatura maximă va fi de 17...18 grade, iar cea minimă de 3...5 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apă brută pentru populație și industrie din acumularea Solești;

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apa brută pentru populatie și industrie din acumularea Pușcași.

***Administraţia Bazinală de Apă Olt***

Județul Brașov

Se aplică Planul de restricții și folosirea apei în perioade deficitare, pentru Compania Apă sector SA Brașov (pr. Tărlung), SC Lehoczky SRL și SC Calaretul SRL (r. Olt).

DIRECȚIA COMUNICARE ȘI DIGITALIZARE